Согласно член 109 став 4 и 5 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од И.С. од Кавадарци, поднесена, против Решението на Министерството за земјоделство, шумарство и водостопанство на РСМ, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата изјавена од И. С. од Кавадарци, поднесена, против Решението на Министерството за земјоделство, шумарство и водостопанство на РСМ бр.50-3790/2 од 18.03.2022 година, заведена во архивата на Агенцијата под бр. 08-112 од 14.04.2022 година, по предметот Барање за пристап до информации од јавен карактер**, СЕ ОДБИВА како неоснована**.
2. Решението на Имателот на информации бр.50-3790/2 од 18.03.2022 година **СЕ ПОТВРДУВА.**

**О Б Р А З Л О Ж Е Н И Е**

## И. С. од Кавадарци, на 16.03.2022 година преку електронска пошта поднела Барање за пристап до информации од јавен карактер до Министерството за земјоделство, шумарство и водостопанство на РСМ, со кое побарала по е-маил да и се достави електорнски запис од следната информација:

„Со кој субјект Министерството за земјоделство, шумарство, и водостопанство има склучено договор за концесија за дивеч во ловиштето бр.11 „Чемерско“, на колку години и кои катастарски парцели ги опфаќа концесијата“.

Имателот на информации, постапувајќи по ова Барање, донел Решение бр.50-3790/2 од 18.03.2022 година, со кое Барањето се уважува. Во Решението е наведено дека: „Ловиштето Чемерско нема концесионер и е во фаза на доделување. Населени места кои влегуваат во границите на ловиштето се Чемерско, Бохула, Бошава, Страгово и Крњево“.

Незадоволно од наведеното Решение, Барателот на информации поднесе Жалба до Агенцијата за заштита на правото на слободен пристап до информациите од јавен карактер, заведена во Агенцијата под бр.08-112 од 14.04.2022 година. Во Жалбата е наведено: “...Со ова Решение давателот на информации иако го уважил барањето, но дал нецелосни барани информации.“

Агенција, преку е-маил заведен под бр.08-112 од 14.04.2022 година, ја препрати Жалбата до Министерството за земјоделство, шумарство и водостопанство на РСМ и побара во рок од 7 дена да се произнесе по истата и до Агенцијата да ги достави сите списи во врска со предметот.

На 20.04.2022 година, Имателот на информации до Агенцијата достави допис “Произнесување по жалба“ бр.50-3790/4 од 18.04.2022 година, заведен во Агенцијата под бр.08-112. Во Произнесувањето е наведено: “...ве известуваме дека, во договорите за концесија не се запишани катастарски парцели, туку граници со населени места кои влегуваат во тоа ловиште“. Во прилог го достави Решението бр.50-3790/2 од 18.03.2022 година и сите други списи во врска со предметот.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, Решението на Имателот на информации го потврди,** поради следното:

По разгледувањето на Жалбата и другите списи во врска со предметот, Агенцијата утврди дека Имателот на информации правилно постапил по Барањето на Барателот со тоа што донел решение согласно членот 20 од Законот за слободен пристап до информации од јавен карактер. Во самото образложение на Решението е наведено и одговорот на бараната информација и истата е доставена до Барателот.

Што се однесува до наводите на барателот во Жалбата дека: “...Со ова Решение давателот на информации иако го уважил барањето, но дал нецелосни барани информации.“ Агенцијата му укажува на барателот дека согласно Законот за слободен пристап до информации од јавен карактер Имателот на информацијата не е должен да создаде нова информација за да одговори на Барањето туку доставува информација која веќе ја создал или со која располага.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

Решено во Агенцијата за заштита на правото на слободен пристап до информациите од јавен карактер на \_\_.\_\_.2022 година, под бр. 08-112.

|  |  |
| --- | --- |
|  | **Директор,****Пламенка Бојчева** |